ΨΗΦΙΣΜΑ(1)

για την απαγωγή παιδιών στο βόρειο τμήμα της Ουγκάντα

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στο Nassau (Μπαχάμες) από τις 11 έως τις 14 Οκτωβρίου 1999,

- έχοντας υπόψη τις συμβάσεις των Ηνωμένων Εθνών για την προστασία των δικαιωμάτων του παιδιού,

Α. έχοντας υπόψη ότι από το 1986 μαίνεται στο βόρειο τμήμα της Ουγκάντας μία στρατιωτική εξέγερση που διεξάγουν στρατιώτες του πρώην προέδρου Milton Obote, οι οποίοι συναθροίστηκαν σήμερα υπό την ονομασία Αντιστασιακός Στρατός του Κυρίου (Lord's Resistance Army ή LRA),

Β. έχοντας υπόψη ότι, κατά τα τελευταία χρόνια, ο LRA απήγαγε στο βόρειο τμήμα της Ουγκάντα και ιδίως στις περιφέρειες Gulu και Kitgum,πάνω από δέκα χιλιάδες παιδιά εκ των οποίων ορισμένα δεν ήταν ούτε πάνω από επτά χρονών,

Γ. έχοντας υπόψη ότι τα παιδιά αυτά οδηγούνται σε στρατόπεδα στο νότιο τμήμα του Σουδάν από όπου τα στέλλουν να πολεμήσουν κατά του κυβερνητικού στρατού της Ουγκάντας και του λαϊκού στρατού απελευθέρωσης του Σουδάν (APLS),

Δ. έχοντας υπόψη ότι τα παιδιά που απαγάγει ο LRA είναι θύματα ακραίων ωμοτήτων,

Ε. έχοντας υπόψη ότι ο LRA οπλίζεται από τα κυβερνητικά στρατεύματα του Σουδάν που του παρέχουν επίσης τροφή και υλικοτεχνική υποστήριξη ως αντίβαρο στην υποστήριξη που παρέχει η κυβέρνηση της Ουγκάντας στο APLS,

ΣΤ. έχοντας υπόψη ότι τα παιδιά που απαγάγει ο LRA εξαναγκάζονται να επιβάλουν καθεστώς τρόμου στα μέλη της ίδιας της φυλή τους,- ο πληθυσμός Acholi - σκοτώνοντας αθώους ή αποκόπτοντας μέλη του σώματος τους, αυτιά και χείλη ενώ ο συνολικός αριθμός των νεκρών υπερβαίνει τις 100000 και ο αριθμός των εκτοπισθέντων τις 300000,

Ζ. έχοντας υπόψη ότι τα κορίτσια παραχωρούνται ως σύζυγοι στους αρχηγούς του LRA και εξαναγκάζονται να δημιουργήσουν μία νέα γενεά Acholis στα στρατόπεδα που βρίσκονται στο Σουδάν, και υπάρχει η τεκμηριωμένη περίπτωση των κοριτσιών Aboke,

Η. έχοντας υπόψη ότι χιλιάδες παιδιών έχουν ήδη πεθάνει κατά την απαγωγή, από πείνα και ασθένεια, στη διάρκεια των μαχών όπου κτυπήθηκαν μέχρι θανάτου ή μαχαιρώθηκαν διότι είχαν επιχειρήσει να διαφύγουν,

Θ. έχοντας υπόψη ότι η κυβέρνηση της Ουγκάντας διατίθεται να χορηγήσει αμνηστία στους αντάρτες και αρχηγούς του LRA που θα παραδοθούν,

Ι. έχοντας υπόψη ότι στα ψηφίσματα που ενέκρινε η επιτροπή των ανθρωπίνων δικαιωμάτων το 1998 και 1999, η διεθνής κοινότητα καταδίκασε τις δράσεις του LRA,

1. καταδικάζει αυστηρά την απαγωγή παιδιών στη βόρειο Ουγκάντα από το LRA και τη χρησιμοποίησή τους σε στρατιωτικές συγκρούσεις γεγονός που αποτελεί μια κατάφωρη παραβίαση πολλών συμβάσεων των Ηνωμένων Εθνών και του διεθνούς ανθρωπιστικού δικαίου·

2. καταδικάζει το γεγονός ότι συνεχίζεται η στράτευση παιδιών και η υποδούλωσή τους στο Σουδάν και υποστηρίζει το σχέδιο δράσης που προτείνει η UNICEF με σκοπό την εξάλειψη των πρακτικών αυτών·

3. καλεί το LRA να απελευθερώσει αμέσως και άνευ όρων όλα τα παιδιά που υπήρξαν θύματα απαγωγής, να θέσει τέλος στο καθεστώς τρόμου που επιβάλλει στον ίδιο του λαό του και να αρχίσει εκ νέου τις συνομιλίες προκειμένου να επιλυθεί ειρηνικά η σύγκρουση·

4. καλεί την κυβέρνηση του Σουδάν να σταματήσει να υποστηρίζει τον Αντιστασιακό Στρατό του Κυρίου και να συνεργαστεί για την απελευθέρωση όλων των παιδιών που υπήρξαν θύματα απαγωγής·

5. καλεί την κυβέρνηση του Σουδάν να θεωρήσει το ζήτημα των παιδιών που υπήρξαν θύματα απαγωγής ανθρωπιστικό ζήτημα και να το αποσυνδέσει από τα ευρύτερα πολιτικά προβλήματα που αντιμετωπίζει η περιοχή·

6. καλεί την κυβέρνηση του Σουδάν να παραχωρήσει στις ανθρωπιστικές οργανώσεις όπως η Διεθνής Επιτροπή του Ερυθρού Σταυρού (CICR) και η UNICEF, ελεύθερη και πλήρη πρόσβαση στα στρατόπεδα του LRA ώστε να καταφέρουν να εντοπίσουν την ταυτότητα των παιδιών που έπεσαν θύματα απαγωγής και να εγγυηθούν με κάθε ασφάλεια την επιστροφή τους στην κοινότητα καταγωγής τους,

7. καλεί την κυβέρνηση της Ουγκάντα να συνεχίσει τις προσπάθειες της για την εξεύρεση μίας ειρηνικής λύσης στη σύγκρουση στη βόρειο Ουγκάντα·

8. καλεί όλα τα μέρη που εμπλέκονται στη σύγκρουση στο Σουδάν να συνεχίσουν τις συνομιλίες για την εξεύρεση ειρηνικής λύσης στη σύγκρουση στο νότιο Σουδάν·

9. καλεί την ΕΕ να υποστηρίξει όλες τις προσπάθειες που αποσκοπούν στην αποκατάσταση των επαναπατρισθέντων παιδιών και να υποστηρίξει τις κοινότητες που έχουν πληγεί στη βόρειο Ουγκάντα·

10. καλεί την ΕΕ να εκπληρώσει πιο ενεργό ρόλο συμβάλλοντας στη λήξη του πολέμου τόσο στην Ουγκάντα όσο και Σουδάν·

11. καλεί την ΕΕ να υποστηρίξει τις πρωτοβουλίες που έχουν ως στόχο να αποτρέπουν τη στράτευση παιδιών·

12. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ και στην Επιτροπή καθώς επίσης και στην UNICEF και στις κυβερνήσεις της Ουγκάντα και του Σουδάν.

(1) Εγκρίθηκε από τη Συνέλευση Ίσης Εκπροσώπησης στις 14 Οκτωβρίου 1999 στο Nassau (Μπαχάμες).